***OGRANAK MATICE HRVATSKE METKOVIĆ***

*u suradnji s*

***OŠ DON MIHOVILA PAVLINOVIĆA – METKOVIĆ***

objavljuje

***P O Z I V***

*za sudjelovanje na Literarnom natječaju*

***Perom o Neretvi***

***povodom 22. travnja, Dana hrvatske knjige***

Dan hrvatske knjige utemeljen je radi promicanja knjige koja je u današnje vrijeme marginalizirana i sve više zamijenjena internetom te da bi se potaknula kultura čitanja, autorstvo i izdavaštvo. Zanimljivo je da je 22. travnja 1900. godine utemeljeno Društvo hrvatskih književnika koje djeluje i danas, a 1997. utemeljene su tri značajne nagrade Dana hrvatske knjige i Društva hrvatskih književnika pod pokroviteljstvom Ministarstva kulture. Dodamo li tome da se 22. travnja obilježava i Dan planeta Zemlje, tema o našoj rijeci sama se nametnula. Želimo učenike više povezati s rijekom i zavičajem te ih potaknuti da pišu o njoj i svom djetinjstvu uz rijeku.

**Pozivaju se svi učenici osnovnih škola iz doline Neretve da se odazovu pozivu na *Natječaj.***

**UVJETI LITERARNOG NATJEČAJA**

**TEMA: Lijepa naša Neretva…**

* U *Natječaju* mogu sudjelovati učenici **1. – 8. razreda** osnovnih škola iz doline Neretve.
* Broj radova koje škola može poslati je **deset** (10), a pojedini učenik može sudjelovati s jednim literarnim radom.
* Pored hrvatskoga standardnog jezika, literarni rad može biti pisan zavičajnim govorom.
* Prozni radovi mogu biti do dvije kartice teksta (jedna kartica 1800 znakova).
* Radovi se šalju pod **zaporkama** (kombinacija: riječ + peteroznamenkasti broj) te s naznakom razreda koji učenik pohađa.
* Uz svaki literarni rad potrebno je navesti **u posebnoj omotnici**:
* ime i prezime učenika,
* razred,
* naslov rada,
* ime i prezime učitelja – mentora,
* naziv, adresu škole, kontakt broj i adresu elektroničke pošte škole.
* Također, molimo škole da sve radove svojih učenika dostave na jednom CD-u s naznačenim imenima autora i razredom zbog mogućeg tiskanja malog zbornika svih radova.
* Radove slati poštanskom službom ili dostaviti osobno na adresu:

**Ogranak Matice hrvatske u Metkoviću**

**Ulica Stjepana Radića 1 20350 Metković**

s naznakom ***Za Literarni natječaj* Perom o Neretvi**

***.***

* Krajnji rok za predaju radova je **petak, 13. travnja 2018. godine.**
* Predsjednik Povjerenstva za provedbu *Natječaja* je Božidar Lovrić u suradnji s Aktivom Hrvatskoga jezika OŠ don Mihovila Pavlinovića.
* Članovi povjerenstva za odabir najuspjelijih radova su Ivo Nadilo, Domagoj Vidović, Željana Volarević, Vesna Vidović i Martina Pačić.
* Povjerenstvo za odabir proglasit će pet najuspjelijih radova**.** O zaključcima Povjerenstva škole sudionice *Natječaja* bit će pravodobno obaviještene elektroničkom poštom.
* Nagrađeni učenici bit će pozvani da pročitaju svoje radove na svečanosti proglašenja najboljih u **petak, 20. travnja 2018**. te će im biti uručene prigodne nagrade i diplome, a njihovim mentorima priznanja.